शिव-पार्वती विवाह रिसेप्शन का घर-घर आमंत्रण, 56 पकवानों की प्रसादी
महाशिवरात्रि पर विवाह के पश्चात महाकाल की नगरी उज्जैन में अब 10 मार्च को होने वाले शिव-पार्वती के रिसेप्शन की तैयारी चल रही है। आयोजकों ने महाकाल व चिंतामन गणेश मंदिर पर पत्रिका चढ़ाकर घर-घर जाकर भक्तों को प्रसादी में आने का निमंत्रण देना शुरू कर दिया हैं।
50 हजार लोगों का क्विंटलों से भोजन प्रसाद बनेगा। हालांकि समारोह के दिन भी भूत-प्रेत मंडली के साथ शहर में अनूठी बारात निकलेगी। मंडप में शिव-पार्वती के लग्न की रस्म होगी व देरशाम से आधी रात तक रिसेप्शन पार्टी चलेगी जिसमें आम ही नहीं बल्कि मप्र सरकार के मंत्री, प्रमुख अखाड़ों के संत-महंत एवं कई वीआईपी भी शामिल होंगे।
तैयारी में जुटे श्री महाकाल शयन आरती भक्त परिवार के चंद्रशेखर वशिष्ठ, राजेश अग्रवाल व महेंद्र कटियार ने बताया 10 मार्च को रुद्रसागर के पास मैदान में रिसेप्शन पार्टी होगी। सुबह 11 बजे नगरकोट से बारात निकलेगी। समारोह स्थल पर इत्र व गुलाब की पंखुड़ियों से बारात का स्वागत होगा। शाम 5 बजे लग्न होंगे। रात 2 बजे तक महाप्रसादी चलेगी।
50 हलवाई बनाएंगे भोजन
प्रसादी में क्विंटलों से हलवा, पूरी, सब्जी, दाल, चावल, भजिए, पापड़ सहित 56 प्रकार की मिठाई, नमकीन पकवान बनाए जाएंगे। इसे बनाने के लिए तीन दिन पहले से 50 से ज्यादा हलवाई जुटेंगे।
दर्शनाभिलाषी गणेश-कार्तिकेय
आयोजकों ने शिवविवाह रिसेप्शन की पत्रिका भी अनूठे अंदाज में छपवाई है। जिसमें दर्शनाभिलाषी रिद्धि-सिद्धि, गणेश, कार्तिकेय, स्वागतकर्ता 33 करोड़ देवता व अवंतिका नगरवासी होंगे।
awa_Deva hin_Deva hin_Deva hin_Deva hin_Deva hin_Deva awa_Deva hin_Deva